Opod bekyk skietdood van polisielid op bouperseel | Netwerk24
Deur Maygene de Wee 14 Junie 2021 14:58
Die ondersoek na die omstandighede waarin 'n polisielid wat van diens af was Maandag in Khayelitsha, Kaapstad, doodgeskiet is, is nou deur die onafhanklike polisieondersoekdirektoraat (Opod) oorgeneem.
Die polisielid, 'n lid van Khayelitsha se taktiese-reaksie-eenheid, is Maandag in die vroeë oggendure doodgeskiet op 'n bouperseel in Mandela Park waar vier mans glo bakstene gesteel het.
Hy was volgens inligting een van die diewe.
Dié dienspistool van 'n polisielid van Khayelitsha is glo Maandagoggend in 'n besigheidsroof gebruik.
Ndileka Cola, Opod-woordvoerder, sê dat polisielede verbonde aan die Harare-polisiekantoor in Khayelitsha besig was met patrolliewerk in Mandela Park, ook in Khayelitsha.
Hulle het 'n wit Toyota-bakkie en vier mans op 'n bouperseel langs Mbarhayistraat gesien. Die mans was glo besig om bakstene te steel en op die bakkie te laai.
Volgens Cola het die mans weggehardloop toe hulle die polisie sien. Die polisie kon twee van hulle aankeer.
Een van die mans wat weggehardloop het, het egter teruggekeer om sy makkers te help bevry. Hy het op die polisielede begin skiet. Die polisie het teruggeskiet en die man is in sy maag gewond.
Die polisie het die gewonde man deursoek terwyl hulle op 'n ambulans gewag het en vasgestel dat hy Zukile Ngalo is, 'n sersant verbonde aan Khayelitsha se taktiese-reaksie-eenheid.
Hy is na 'n hospitaal geneem, waar hy aan sy wonde dood is.
'n Bron het gesê die vuurwapen waarmee die oorledene op die polisie geskiet het, was sy dienspistool.
Die polisie het daarna in sy huis afgekom op 'n kragopwekker wat vroeër die maand in 'n huisroof in Khayelitsha gesteel is.
Die polisie het op die bouperseel op die Toyota-bakkie, 'n 9 mm-pistool, 'n magasyn met 13 patrone en twee patroondoppies beslag gelê.